**De Sandvigske Samlingers Venner**

**Årsmelding 2018**

**Styrets sammensetning**

Svend Strand, leder valgt første gang 2013

Kristin Helland, nestleder valgt første gang 2013

Anne Lise Gjestvang valgt første gang 2014

Birgit Engesæter Madslien valgt første gang 2016

Svein Arne Rudi valgt første gang 2014

Svein Erik Besserud utnevnt av SLM 2016

Jostein Skurdal SLMs direktør

Varamedlemmer:

Christin Svegården, valgt første gang 2018

Anne-Mari Løken, valgt første gang 2017

Valgkomite: Per Bjørn Brandsæter(leder), Hilde Grøneng, Kari Slorbak

Revisor: Ernst & Young

**Årsmøtet**

Venneforeningen arrangerte sitt årsmøte 14. mars 2018 med ca. 40 stemmeberettigede til stede. Protokollen er lagt ut på våre websider.

**Styremøter**

Styret avholdt 8 styremøter i 2018, samt et fellesmøte med styret i Stiftelsen Lillehammer museum.

Styret i DSSV utnevner ett styremedlem til Stiftelsen Lillehammer Museum. Svend Strand, med Birgit Engesæter Madslien som varamedlem, er utnevnt til dette for 2017/2018.

For 2019 utgår dette, da ny styresammensetning i nye vedtekter for utvidet SLM (Lillehammer kunstmuseum er nå del av SLM) ikke inkluderer DSSVs representant. Dog er vi fortsatt representert i SLM-styret ved at styreleder Svend Strand er utpekt som venneforeningers og Kunst observatørstatus for 2019-2020

**Økonomi / medlemstall**

Venneforeningen har nesten uendret medlemstall fra fjoråret, dvs ca. 515 enkeltmedlemmer, vel 1 800 familiemedlemskap og vel 270 livsvarige medlemmer.

Mange nye medlemmer er vervet på de store utendørsarrangementene, noe som har bidratt til å opprettholde vårt høye medlemstall. Dette dokumenterer den sterke stilling DSSV har i lokalsamfunnet. Totalt sett (basert på 3,5 personer/familiemedlemskap) er det mer enn 7 000 personer i vår medlemsmasse. DSSV er derved en av landets desidert største museumsvenneforeninger.

Samlete inntekter var kr 1 695 730, stort sett på linje med fjoråret. De største utgiftspostene til drift var Barnas dag, Maihaugbladet og utgifter relatert til Torsdagsvennene.

Vi viser for øvrig til resultatregnskap og balanse per 31.12.2018 som viser et underskudd på kr 80 428 som foreslås dekket fra egenkapitalen. Våre frie midler er nå på ca. 1,2 mill NOK. Det gir oss mulighet til å kunne bidra med en stor gave til museet den dagen styret mener anledningen er der til å bidra med et ekstra løft!

Tusen takk til Anita Wottestad Rustad ved SLMs økonomiavdeling for god hjelp med regnskapene. Dette er et positivt og hyggelig bidrag fra museet til DSSV!

Det er riktig i denne sammenheng å meddele at medlemstall og inntekter, slik det ser ut i øyeblikket, vil bli redusert i 2019. Dette fordi innføring av et Årskort i SLM som gir gratis adgang på alle museer vil redusere medlemsantallet i DSSV, fordi det vil bli dyrt å betale «dobbelt kontingent» for «2 årskort» på Maihaugen. Dagens styre vil anbefale det nye styret i 2019 å finne løsninger med integrering og/eller samordning av SLM Årskort og DSSV medlemskap.

**Ny medlemsfordel, gratis adgang til flere nordiske friluftsmuseer**

Medlemmer i DSSV har nå gratis adgang for 1 person til følgende museer:

* Norsk Folkemuseum, Oslo.
* Sverresborg/ Trøndelag Folkemuseum, Trondheim
* Jamtli/ Jamtlis Gynnare. Østersund, Sverige.
* Kulturen. Lund, Sverige.
* Gamle Linköping, Linköping, Sverige.
* Skansen/ Nordiska Museet, Stockholm, Sverige.
* Frilandsmuseet-Det gamle Danmark, Kgs. Lyngby, Danmark
* Den Gamle By, Århus, Danmark

**Venneforeningens gave til Maihaugen**

Styret bevilget i 2018 totalt kr 1.400.000 til Maihaugen. Dette er primært benyttet til bygningsvern og restaurering av gamle bygninger, spesielt til disse tre prosjektene:

* 1 000 000 kr til omlegging torvtak Prestegården
* 200 000 til nytt villskifertak på Åsethbygningen
* 200 000 kr til utvidelsen av byen nordover, spesifikt tilskudd til flytting kraftstasjon

Våre gaver utløste i tillegg kr 350.000 i bidrag fra Kulturdepartementet, basert på statens vedtatte «gaveforsterkningsordning» som gir 25% ekstra statstilskudd til private gaver til museers vedlikeholdsarbeid.

**Hovedaktiviteter**

DSSV har hatt et arbeidsår med som vanlig stor og positiv aktivitet.

Alle har hatt ansvar for ulike arrangementer/oppgaver. Vi nevner spesielt Barnas dag, Maihaugbladet, informasjon/PR og den årlige venneturen. I tillegg har alle styremedlemmer og varamedlemmer deltatt i verving av nye medlemmer på St. Hansaften, Barnas vinterdag og – sommerdag, samt i forbindelse med julemarkedet.

**Barnas sommerdag**

Barnas sommerdag har vært arrangert i 40 år med DSSV som medspiller og medarrangør. Dagen var som alltid populær og trakk mange besøkende barnefamilier. Til tross for dårlig vær i år besøkte nesten 3 000 besøkende arrangementet. DSSV vervet nok en gang nye medlemmer. Arrangementet hadde også i år ca. 50 aktiviteter. De besøkende deltok aktivt og koste seg.

Også i år må vi berømme SLMs arrangementsansvarlige Rune Prøven som holder i hele arrangementet på en meget profesjonell måte! Fra DSSV er Svein Arne Rudi, sammen med Anne Mari Løken og Birgit Madslien, utpekt som våre representanter. I tillegg stilte DSSV med ca. 15 frivillige DSSV-medlemmer i tillegg til vår egen stand som bisto arrangøren med mange av arrangementene.

**Medlems-/venneturen**

Også i 2018 ble vår årlige høsttur fulltegnet. Som i fjor tok vi kun imot påmeldinger gjennom SMS eller E-post. Derved fikk vi «tidsstempling» av påmeldingene, og dokumenterte derved at de som først melder seg på får plass først. Vi vil for fremtiden vurdere hvordan vi skal prioritere deltagelse, om nødvendig, kanskje med loddtrekning blant de påmeldte om vi ikke klarer å skaffe plass til alle som ønsker å delta.

I år dekket turen Toten-kultur i videste forstand. Vi startet på Mjøsmuseet/Melkefabrikken på Kapp. Der ble vi grundig og flott orientert av dyktige eiere/formidlere. Deretter gikk turen til Balkesenteret på Billerud, og til den mer ukjente storgården Vestre Balke som har fantastiske veggmalerier av Peder Balke. Deretter gikk turen til grønnsakprodusentgården Vang i Totenvika. Vi avsluttet med å besøke amtmannsgården Stenberg, hvorfra vi gikk over til restauranten «Ditlevines utsikt» hvor vi inntok et meget godt måltid.

Deretter gikk turen hjem etter en interessant og opplevelsesrik tur i strålende vær. Stor takk til våre turverter og -arrangører, Anne Lise Gjestvang og Svein Arne Rudi.

**Maihaugbladet**

Det kom ut tre meget interessante nummer av Maihaugbladet i 2018 med vekt på å omtale aktivitetene på museet og våre egne arrangementer. Bladet benyttes også av museet, i tillegg til deres andre kommunikasjonskanaler, for å orientere om alt som skjer og skal skje på og omkring museet.

Utgivelsene var tidsmessig som før, med første nummer i mars, det andre nummeret i juni og siste nummeret primo desember. På grunn av økt stoffmengde har vi utøkt sidetallet i hver utgivelse.

Vi distribuerer bladet til alle medlemmer, og til spesielle kontakter og forbindelser.

Alt i alt omfattet og dekket årets Maihaugblader det vide spekter av arrangementer, temaer og saker som berører Maihaugen. Årets redaktør, Kristin Helland, med noe bistand fra «gammelredaktøren» Ivar Olstad, har greid å synliggjøre det store arbeid som i løpet av året nedlegges på, av og omkring museet og Stiftelsen Lillehammer Museum. Takk til Kristin, og også til bidragsytere forøvrig, for hennes innsats som opprettholder bladets høye kvalitet.

**Torsdagsvennene**

I 25 år har Torsdagsvennene lagt ned et stort og viktig arbeid for Maihaugen, godt over 40 årsverk siden 1993. DSSV er stolte av den innsatsen de gjør, og vi støtter og bidrar så godt vi kan til at dette kan fortsette. Birgit Engesæter Madslien er DSSVs hovedkontakt overfor virksomheten her. Museet gjør en fin jobb med planlegging og ledelse av det arbeidet torsdagsvennene utfører. Museets ansvarlige for arbeidet er Jan Ove Vasaasen.

I forbindelse med 25-års jubileet arrangerte vi på en praktfull dag i mai en hyggelig tur til Sør Fron for alle deltagere, Vi besøkte og fikk guiding i Sør Fron kirke («Gudbrandsdalkatedralen»), på Dale Gudbrands gård hvor vi også fikk deilig lunch, og i det meget interessante gårdsmuseet på Segalstad gård.

Vi takker både Torsdagsvennene og Birgit og Jan Ove for fin innsats. Vi ser fram til fortsatt verdifullt arbeid utført til glede for deltagerne og til fordel for Maihaugen! Det ukentlige møtet på torsdagene er for alle en kombinasjon av nyttig arbeid og hyggelig, sosialt samvær.

**Spesialomvisninger for DSSVs medlemmer**

Vi har i 2018 arrangert flere eksklusive arrangementer for våre medlemmer. Vi har nå kunnet sende informasjon og invitasjon til alle våre medlemmer på E-post og SMS direkte gjennom vårt nye medlemsregistersystem. Derved har vi nådd veldig mange med aktuell informasjon, og alle omvisningene har vært fulltegnet meget raskt. Tilbakemeldingene fra de som har deltatt har væt ubetinget positive. Følgende, arrangementer fant sted i 2018

* Kunst-/kulturvandring i nordre del av Lillehammer hvor vi vandret blant og fortalte om kunstnerhjem og de som bodde er med anekdoter og avslutning på Bjerkebæk.
* To eksklusive omvisninger i Dronning Sonjas barndomshjem (1935-huset i 1900-tallssamlingen) umiddelbart etter at Dronning Sonja hadde åpnet huset
* To omvisninger i de nyrestaurerte magasinene på Maihaugen hvor meget velkvalifiserte guider orienterte og fortalte om «De skjulte skatter» som finnes i hopetall i magasinene

**Nytt Medlemsregister**

Vi har i løpet av 2018 lagt om vårt medlemsregister til et helt nytt og moderne, dataorientert system slik at medlemmene selv kan ajourføre sine opplysninger i registeret. Vi har nedlagt et meget stort arbeide for å få inn mobiltelefonnumre og E-post adresser slik at vi nå kan sende ut informasjon om tilbud direkte til medlemmene. I tillegg vil dette gi oss mer effektiv drift av foreningen. Styrets medlemmer har lagt ned betydelig innsats i innføring, opplæring og ajourhold av det nye systemet, I tillegg har konvertering fra det gamle systemet og fremskaffing av medlemmenes E-post adresser og mobiltelefonnumre (for å kunne sende ut SMS-er) krevd betydelig innsats fra Styrets medlemmer. Blant våre ca. 2 600 medlemskap har vi nå ca. 1 900 med E-post adresser og ca. 2 400 med mobiltlfnr. Det er kun Ca 70 hvor vi ikke har noen av delene og som derfor går glipp av informasjon som vi sender direkte ut når ting hender.

**Fremtiden for DSSV**

En vesentlig endring for museet i 2018 var sammenslutningen med Lillehammer kunstmuseum (LKM) som nå er en del av Stiftelsen Lillehammer Museum. Dette har gitt SLM et nytt meget attraktivt besøksobjekt som har vært verdsatt av også våre medlemmer. I mange år har mange av våre medlemmer, anslått til ca. 400, hatt adgang til LKM gjennom kjøp av eget årskort for museet.

Fra og med neste år har SLM besluttet å ta dette bort, og innføre salg av et årskort som gir innehaver fri adgang til alle SLMs 6 museer (Maihaugen, LKM, Bjerkebæk, Aulestad, Norges Olympiske Museum, Postmuseet). Dette årskortet er priset slik at de som ønsker å besøke mer enn Maihaugen får et klart økonomisk incitament til å kjøpe slikt årskort og avvikle sitt medlemskap i DSSV. Vi tror at innføringen av årskortet vil forårsake svikt i fornyelser av medlemskap i DSSV blant tidligere medlemmer. Mange av medlemmene har uttrykt at de av denne årsak føler ubehag ved å avvikle sitt medlemskap i DSSV, men at økonomien «tvinger» dem til å gjøre det. Det betyr at DSSVs medlemsmasse, økonomi og situasjon blir svekket. På dette grunnlag vil Styret anbefale det nye styret å vurdere hvorledes denne situasjonen skal håndteres, hva DSSVs fremtid vil bli, og hvorledes man best kan samordne SLMs årskort med medlemskap i DSSV.

**Sluttkommentar**

Også museumsåret 2018 ble innholdsrikt, spennende og variert. Sommersesongen ga ny økning i antall besøkende på Maihaugen. Vi gleder oss over at besøkstallene viser at også medlemsmassen i DSSV er flittige gjester.

Samarbeidet mellom Stiftelsen Lillehammer Museum/Maihaugen og DSSV fungerer i det alt vesentlige meget godt. Styret i DSSV vil takke SLM og dens leder Jostein Skurdal for et fint år. Vi føler oss virkelig som «Gode Venner»! Vi møter en samarbeidsvilje, åpenhet og imøtekommenhet som vi setter stor pris på. Vi ser med glede fram imot fortsettelsen.

Vi takker alle våre medlemmer, de dyktige medarbeidere på Maihaugen og alle andre som har hjulpet oss gjennom året for godt samarbeid og ser frem til nye spennende aktiviteter og opplevelser også i 2019!

Lillehammer, 21. februar 2019

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

Svein Arne Rudi Birgit Engesæter Madslien Kristin Helland Anne Lise Gjestvang

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Svein Erik Besserud Jostein Skurdal Svend Strand

Styreleder